बोलीं- हादसे ने हमारी आंखे खोल दी, मृतकों के परिवारों को 2.5 लाख और नौकरी मिली
West Bengal Chief Minister Mamata Banerjee  Apologizes for Blast at Illegal Factory In Medinipur पश्चिम बंगाल के पूर्व मेदिनीपुर के एगरा में 16 मई को एक अवैध पटाखों की फैक्ट्री में विस्फोट हो गया था। इस हादसे में 12 लोगों की मौत और कई लोग घायल हुए थे।
पश्चिम बंगाल के पूर्व मेदिनीपुर के एगरा में 16 मई को एक अवैध पटाखों की फैक्ट्री में विस्फोट हो गया था। इस हादसे में 12 लोगों की मौत हुई थी और कई लोग घायल हुए थे। हादसे के 11 दिन बाद राज्य की मुख्यमंत्री ममता बनर्जी खादिकुल गांव पहुंची। उन्होंने यहां एगरा के लोगों से अवैध फैक्ट्री में हुए धमाके को लेकर माफी मांगी। उन्होंने कहा एगरा की घटना ने हमारी आंखें खोल दी हैं। अगर इंटेलिजेंस ने ठीक से काम किया होता तो इस हादसे को टाला जा सकता था।
ममता ने हादसे में मरने वाले लोगों के परिवार के सदस्यों से मुलाकात की। उन्होंने उन्हें 2.5 लाख का चेक और होमगार्ड की नौकरी का अपॉइंटमेंट लेटर दिया। वहीं, घायलों के परिजनों को 1 लाख रुपए का चेक भी दिया।
ममता बोलीं- भाजपा बंगाल में मणिपुर जैसी स्थिति दोहराने की कोशिश कर रही
ममता ने मेदिनीपुर जिले के सालबोनी में रैली में कहा कि भाजपा जातीय दंगों की योजना बनाकर उनके राज्य में मणिपुर जैसी स्थिति दोहराने की कोशिश कर रही है। उन्होंने राज्य के मंत्री बीरबाहा हांसदा के वाहन पर हमले की निंदा की। उन्होंने कहा कि शुक्रवार को हुई इस घटना के पीछे कुर्मी समुदाय के सदस्य नहीं बल्कि भाजपा कार्यकर्ताओं का हाथ है।
वे ऐसी स्थिति बनाना चाहते हैं जिसमें आदिवासी कुर्मी से लड़ें और सेना को उन्हें देखते ही गोली मारने का आदेश दे दिया जाए। 
ममता बोलीं- अगले दो हफ्तों में हादसे को लेकर रिपोर्ट तैयार की जाएगी
ममता ने कहा, इस हादसे को लेकर हमारी सरकार ने तय किया है कि अगले दो हफ्तों में चीफ सेक्रेटरी एचके द्विवेदी के नेतृत्व में एक रिपोर्ट तैयार की जाएगी। जिसके तहत ग्रीन पटाखों का क्लस्टर बनाया जाएगा।
अवैध फैक्ट्री के मालिक के परिवार के दो लोगों को गिरफ्तार किया गया
ममता ने कहा कि अवैध कारखाने के मालिक के परिवार के दो सदस्यों को गिरफ्तार कर लिया गया है। उन्होंने ग्रामीणों से कहा कि अगर आप लोगों को इस तरह की अन्य अवैध पटाखा फैक्ट्री की जानकारी मिले तो स्थानीय पुलिस को तुरंत जानकारी दें।
सात दिनों में पटाखों की फैक्ट्री में तीन ब्लास्ट हुए थे
7 दिनों के भीतर पटाखों की एक अवैध यूनिट में तीन ब्लास्ट हुए थे। सबसे पहला ब्लास्ट पूर्व मेदिनीपुर के एगरा में हुआ था। इसमें 12 लोगों की जान गई थी। इसके बाद 21 मई को साउथ 24 परगना में ब्लास्ट हुआ, जिसमें 3 लोगों की मौत हुई थी। 22 मई को बीरभूमि जिले में तृणमूल कांग्रेस नेता के घर पर एक ब्लास्ट हुआ था। इसमें किसी की जान नहीं गई थी।
विपक्ष के नेता ने कोलकाता हाईकोर्ट से इस हादसे की जांच NIA को सौंपने की मांग की थी। जिसे कोर्ट ने पिछले हफ्ते खारीज कर दिया था। कोर्ट ने राज्य की CID से जांच जारी रखने के लिए कहा था।
पश्चिम बंगाल से जुड़ी यह खबर भी पढ़ सकते हैं...
शुभेंदु अधिकारी ने कहा- बंगाल के हालात यूक्रेन से बदतर, अवैध पटाखा फैक्ट्री में तीसरा धमाका हुआ​​​​​​
पश्चिम बंगाल के भाजपा नेता शुभेंदु अधिकारी ने कहा कि बंगाल के हालात यूक्रेन से बदतर हैं। उन्होंने कहा कि यूक्रेन में यहां से कम धमाके होते हैं। अब तो वहां भी हालात शांतिपूर्ण हो रहे हैं, लेकिन बंगाल में धमाके नहीं रुक रहे हैं। राज्य में पटाखों की अवैध यूनिट में सात दिन में हुए तीसरे ब्लास्ट के बाद उन्होंने यह बयान दिया। पूरी खबर पढ़ें...